title: 2011/213/UE: Deċiżjoni tal-Kunsill tad- 9 ta’ Marzu 2011 dwar il-konklużjoni tal-Ftehim bejn il-Komunità Ewropea u l-Gvern tal-Ġappun dwar kooperazzjoni fix-xjenza u t-teknoloġija#Ftehim bejn il-Komunità Ewropea u l-Gvern tal-Ġappun u dwar kooperazzjoni fix-xjenza u t-teknoloġija

text:
               6.4.2011

               MT

               Il-Ġurnal Uffiċjali tal-Unjoni Ewropea

               L 90/1

         DEĊIŻJONI TAL-KUNSILL
   tad-9 ta’ Marzu 2011
   dwar il-konklużjoni tal-Ftehim bejn il-Komunità Ewropea u l-Gvern tal-Ġappun dwar kooperazzjoni fix-xjenza u t-teknoloġija
   (2011/213/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 186 flimkien mal-punt (v) tal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Il-Kummissjoni nnegozjat, f’isem il-Komunità Ewropea, Ftehim dwar kooperazzjoni fix-xjenza u t-teknoloġija mal-Gvern tal-Ġappun.

               (2)

               Dak il-Ftehim kien iffirmat mir-rappreżentanti tal-Partijiet fit-30 ta’ Novembru 2009 fi Brussell, soġġett għall-konklużjoni tiegħu f’data aktar ’il quddiem.

               (3)

               B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea.

               (4)

               Il-Ftehim għandu jiġi konkluż f’isem l-Unjoni,

         ADOTTA DIN ID-DEĊIŻJONI:
   Artikolu 1
   Il-Ftehim bejn il-Komunità Ewropea u l-Gvern tal-Ġappun dwar kooperazzjoni fix-xjenza u t-teknoloġija huwa b'dan approvat f'isem l-Unjoni.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-Kummissjoni għandha tadotta l-pożizzjoni li għandha tittieħed mill-Unjoni fil-Kumitat Konġunt stabbilit bl-Artikolu 6(1) tal-Ftehim rigward l-emendi għall-Ftehim skont l-Artikolu 13(5) tal-Ftehim.
   Artikolu 3
   Il-President tal-Kunsill għandu, f’isem l-Unjoni, jagħti n-notifika prevista fl-Artikolu 13(1) tal-Ftehim u jagħmel in-notifika li ġejja lill-Gvern tal-Ġappun:

      “B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, ir-referenzi għal ‘il-Komunità Ewropea’ fit-test tal-Ftehim għandhom, fejn adatt, jinqraw bħala ‘l-Unjoni Ewropea’.”

   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, id-9 ta’ Marzu 2011.

            Għall-Kunsill

            Il-President

         CSÉFALVAY Z.

      FTEHIM
      bejn il-Komunità Ewropea u l-Gvern tal-Ġappun u dwar kooperazzjoni fix-xjenza u t-teknoloġija
      IL-KOMUNITÀ EWROPEA minn hawn ’il quddiem imsejjħa “l-Komunità”
      u
      IL-GVERN TAL-ĠAPPUN;
      Billi jixtiequ jippromwovu aktar ir-relazzjonijiet mill-qrib u ta’ ħbiberija li jeżistu bejn il-Ġappun u l-Komunità, u billi huma konxji dwar l-iżvilupp rapidu tal-għarfien xjentifiku u tal-kontribut pożittiv tiegħu fil-promozzjoni tal-kooperazzjoni bilaterali u internazzjonali;
      BILLI JIXTIEQU jespandu l-ambitu tal-kooperazzjoni fix-xjenza u t-teknoloġija f’għadd ta’ oqsma ta’ interess komuni permezz tal-ħolqien ta’ sħubija produttiva għal finijiet paċifiċi u ta’ benefiċċju reċiproku;
      BILLI JEMMNU li kooperazzjoni bħal din u l-applikazzjoni tar-riżultati tagħha sejrin jagħtu kontribut għall-iżvilupp ekonomiku u soċjali tal-Ġappun u l-Komunità;
      BILLI JIXTIEQU jistabbilixxu qafas formali għat-tmexxija tal-attivitajiet ta’ kooperazzjoni ġenerali li ser isaħħu l-kooperazzjoni fix-xjenza u fit-teknoloġija bejn il-Partijiet;
      FTIEHMU KIF ĠEJ:
      Artikolu 1
      1.   Il-Partijiet għandhom jinkoraġġixxu, jiżviluppaw u jiffaċilitaw attivitajiet ta’ kooperazzjoni taħt dan il-Ftehim fl-oqsma tax-xjenza u t-teknoloġija għal skopijiet paċifiċi.
      2.   L-attivitajiet ta’ kooperazzjoni taħt dan il-Ftehim għandhom isiru fuq il-bażi tal-prinċipji li ġejjin:

                  (a)

                  kontributi u benefiċċji reċiproċi u ekwi;

                  (b)

                  aċċess reċiproku għal programmi ta’ riċerka u żvilupp u għal proġetti u faċilitajiet favur riċerkaturi viżitaturi;

                  (c)

                  skambju f’waqtu ta’ informazzjoni li tista’ taffettwa l-attivitajiet ta’ kooperazzjoni taħt dan il-Ftehim;

                  (d)

                  promozzjoni ta’ soċjetà bbażata fuq l-għarfien għall-benefiċċju tal-iżvilupp ekonomiku u soċjali tal-Ġappun u l-Komunità.

            Artikolu 2
      1.   L-attivitajiet ta’ kooperazzjoni taħt dan il-Ftehim jikkonsistu minn attivitajiet ta’ kooperazzjoni diretta u attivitajiet ta’ kooperazzjoni indiretta.
      2.   Għall-finijiet ta’ dan il-Ftehim:

                  (a)

                  it-terminu “il-Partijiet” ifisser il-Gvern tal-Ġappun u l-Komunità;

                  (b)

                  it-terminu “attivitajiet ta’ kooperazzjoni diretta” ifisser attivitajiet ta’ kooperazzjoni bejn il-Partijiet jew l-aġenziji tagħhom;

                  (c)

                  it-terminu “attivitajiet ta’ kooperazzjoni indiretta” ifisser attivitajiet ta’ kooperazzjoni bejn persuni tal-Ġappun u tal-Komunità mwettqa taħt programmi u proġetti ta’ riċerka u żvilupp;

                  (d)

                  it-terminu “programmi u proġetti ta’ riċerka u żvilupp” ifisser il-Programm ta’ Qafas għall-iżvilupp teknoloġiku u tar-riċerka mħaddem mill-Komunità jew programmi ta’ riċerka u żvilupp u proġetti mas-sistema ta’ finanzjament kompetittiv imħaddma mill-Gvern tal-Ġappun, l-aġenziji jew l-istituzzjonijiet uffiċjali tiegħu;

                  (e)

                  it-terminu “persuni” jfisser:

                              (i)

                              fir-rigward tal-Ġappun, kwalunkwe ċittadin tal-Ġappun jew kwalunkwe persuna ġuridika stabbilita taħt il-liġi nazzjonali tal-Ġappun; u

                              (ii)

                              fir-rigward tal-Komunità, kwalunkwe ċittadin tal-Istati Membri tal-Komunità jew kwalunkwe persuna ġuridika stabbilita taħt il-liġi nazzjonali tal-Istati Membri tal-Komunità jew il-liġi Komunitarja;

                  (f)

                  it-terminu “aġenziji” jfisser:

                              (i)

                              fir-rigward tal-Ġappun, l-aġenziji governamentali tal-Ġappun; u

                              (ii)

                              fir-rigward tal-Komunità, il-Kummissjoni Ewropea;

                  (g)

                  it-terminu “istituzzjonijiet uffiċjali” jfisser istituzzjonijiet uffiċjali li l-baġits u l-pjanijiet ta’ tħaddim tagħhom huma approvati mill-Ministri kompetenti tal-Gvern tal-Ġappun, u li l-programmi ta’ riċerka u ta’ żvilupp u proġetti mas-sistema ta’ finanzjament kompetittiv tagħhom huma inklużi, bil-kunsens tagħhom, f’dawk il-programmi u proġetti għal attivitajiet ta’ kooperazzjoni indiretta;

                  (h)

                  it-terminu “drittijiet ta’ proprjetà intellettwali” għandu jkollu t-tifsira mogħtija għall-“proprjetà intellettwali” fl-Artikolu 2 tal-Konvenzjoni li Tistabbilixxi l-Organizzazzjoni Dinjija dwar il-Proprjetà Intellettwali, iffirmata fi Stokkolma fl-14 ta’ Lulju 1967.

            Artikolu 3
      1.   It-tipi ta’ attivitajiet ta’ kooperazzjoni diretta jistgħu jinkludu dawn li ġejjin:

                  (a)

                  laqgħat ta’ suriet differenti, inklużi dawk bejn esperti, għad-diskussjoni u l-iskambju ta’ informazzjoni dwar suġġetti xjentifiċi u teknoloġiċi ta’ natura ġenerali jew speċifika u għall-identifikazzjoni ta’ proġetti u programmi ta’ riċerka u żvilupp li jistgħu jsiru b’mod utli abbażi ta’ kooperazzjoni;

                  (b)

                  l-iskambju ta’ informazzjoni dwar attivitajiet, linji ta’ politika, prattiki, u liġijiet u regolamenti li jikkonċernaw ir-riċerka u l-iżvilupp;

                  (c)

                  żjajjar u skambji ta’ xjenzati, persunal tekniku, jew esperti oħra dwar suġġetti ġenerali jew speċifiċi;

                  (d)

                  l-implimentazzjoni ta’ kwalunkwe sura oħra ta’ attivitajiet ta’ kooperazzjoni kif jistgħu jiġu identifikati, proposti u deċiżi fil-Kumitat Konġunt dwar il-Kooperazzjoni Xjentifika u Teknoloġika msemmija fl-Artikolu 6 ta’ dan il-Ftehim.

            2.   Għall-finijiet tal-iżvilupp ta’ attivitajiet ta’ kooperazzjoni indiretta, kwalunkwe persuna ta’ Parti waħda tista’ tipparteċipa fil-programmi u proġetti ta’ riċerka u żvilupp, imħaddma mill-Parti l-oħra, jew l-aġenziji u l-istituzzjonijiet uffiċjali tagħha, f’konformità mal-liġijiet u r-regolamenti tal-Parti l-oħra, u soġġett għall-Annessi I u II ta’ dan il-Ftehim.
      Artikolu 4
      Id-dettalji u l-proċeduri ta’ kull attività ta’ kooperazzjoni taħt dan il-Ftehim jistgħu jiġu deċiżi bejn il-Partijiet, l-aġenziji tagħhom jew l-istituzzjonijiet uffiċjali involuti f’din l-attività ta’ kooperazzjoni.
      Artikolu 5
      F’dak li jirrigwarda l-attivitajiet ta’ kooperazzjoni diretta taħt dan il-Ftehim, kull Parti jew l-aġenziji tagħha jistgħu jippermettu, kif ikun xieraq, u bil-kunsens tal-Parti l-oħra jew tal-aġenziji tagħha, il-parteċipazzjoni ta’ riċerkaturi u organizzazzjonijiet mis-setturi kollha tal-istabbiliment ta’ riċerka, inkluż is-settur privat.
      Artikolu 6
      1.   Għall-finijiet ta’ implimentazzjoni effettiva ta’ dan il-Ftehim, il-Partijiet għandhom jistabbilixxu Kumitat Konġunt dwar il-Kooperazzjoni Xjentifika u Teknoloġika (li minn hawn ’il quddiem imsejjaħ “il-Kumitat Konġunt”). Il-Kumitat Konġunt għandu jiġi kopresedut minn uffiċjali tal-Ministeru tal-Affarijiet Barranin tal-Ġappun u tal-Kummissjoni Ewropea.
      2.   Il-funzjonijiet tal-Kumitat Konġunt għandhom ikunu:

                  (a)

                  l-iskambju ta’ informazzjoni u fehmiet dwar materji ta’ politika xjentifika u teknika;

                  (b)

                  l-identifikar, il-proponiment u d-deċiżjoni tal-attivitajiet ta’ kooperazzjoni taħt dan il-Ftehim;

                  (c)

                  ir-reviżjoni u d-diskussjoni tal-kisbiet tal-attivitajiet ta’ kooperazzjoni taħt dan il-Ftehim;

                  (d)

                  l-għoti ta’ pariri u ta’ inkoraġġiment lill-Partijiet fir-rigward tal-implimentazzjoni ta’ dan il-Ftehim;

                  (e)

                  reviżjoni regolari tal-aċċess reċiproku għall-programmi ta’ riċerka u żvilupp u proġetti u arranġamenti għal riċerkaturi viżitaturi u l-eżami ta’ miżuri konkreti għat-titjib f’dak l-aċċess u biex tiġi żgurata l-effettività tal-prinċipju dwar ir-reċiproċità msemmi fl-Artikolu 1 ta’ dan il-Ftehim.

            3.   Id-Deċiżjonijiet tal-Kumitat Konġunt għandhom jintlaħqu b’kunsens reċiproku.
      4.   Il-Kumitat Konġunt għandu jiltaqa’ f’ħinijiet konvenjenti reċiprokament, preferibbilment talanqas darba kull sentejn.
      5.   Il-Gvern tal-Ġappun u l-Komunità għandhom jospitaw alternattivament il-laqgħa tal-Kumitat Konġunt, sakemm ma jiġix miftiehem mod ieħor.
      6.   Għal-laqgħa tal-Kumitat Konġunt, l-ispejjeż tal-ivvjaġġar u tal-akkomodazzjoni għall-parteċipanti għandhom jitħallsu mill-Parti li għandhom x’jaqsmu magħha. Kwalunkwe spiża oħra assoċjata mal-Kumitat Konġunt għandha titħallas mill-Parti ospitanti.
      7.   Il-Kumitat Konġunt għandu jadotta r-regoli interni ta’ proċedura tiegħu stess.
      8.   Il-Kumitat Konġunt jista’ jieħu deċiżjonijiet b’mezzi diplomatiċi meta ma jkunx qed jiltaqa’.
      Artikolu 7
      L-implimentazzjoni ta’ dan il-Ftehim għandha tkun soġġetta għad-disponibbiltà ta’ fondi approprjati u għal-liġijiet u r-regolamenti applikabbli ta’ kull Parti.
      Artikolu 8
      1.   L-informazzjoni xjentifika u teknoloġika ta’ natura mhux proprjetarja li toħroġ minn attivitajiet ta’ kooperazzjoni diretta tista’ titqiegħed għad-dispożizzjoni tal-pubbliku min-naħa ta’ kwalunkwe Parti permezz tal-mezzi tas-soltu u skont il-proċeduri normali tal-aġenziji parteċipanti.
      2.   Id-drittijiet tal-proprjetà intellettwali u informazzjoni li ma tiġix żvelata li jirriżultaw, jew jiġu introdotti, jew jinħolqu matul l-attivitajiet ta’ kooperazzjoni taħt dan il-Ftehim għandhom jiġu ttrattati f’konformità mad-dispożizzjonijiet tal-Anness II għal dan il-Ftehim.
      Artikolu 9
      Kull Parti għandha tagħmel kull sforz, fi ħdan il-qafas tal-liġijiet u r-regolamenti tagħha, biex tagħti lill-persuni, li jwettqu l-attivitajiet ta’ kooperazzjoni taħt dan il-Ftehim, il-faċilitajiet kollha possibbli bil-għan li jiġu ffaċilitati l-moviment liberu u ż-żjarat tar-riċerkaturi li jipparteċipaw f’dawn l-attivitajiet ta’ kooperazzjoni kif ukoll id-dħul u l-ħruġ mit-territorju tagħha ta’ materjali, data jew tagħmir intenzjonati għall-użu f’dawk l-attivitajiet ta’ kooperazzjoni.
      Artikolu 10
      Id-dispożizzjonijiet ta’ dan il-Ftehim m’għandhomx jippreġudikaw id-drittijiet u l-obbligi fir-rigward ta’ ftehimiet eżistenti u futuri għal kooperazzjoni bejn il-Partijiet jew bejn il-Gvern tal-Ġappun u l-Gvern ta’ kwalunkwe Stat Membru tal-Komunità.
      Artikolu 11
      Il-kwistjonijiet jew it-tilwim dwar l-interpretazzjoni jew l-implimentazzjoni ta’ dan il-Ftehim għandhom jiġu riżolti permezz ta’ konsultazzjoni reċiproka bejn il-Partijiet.
      Artikolu 12
      L-Annessi I u II għal dan il-Ftehim jiffurmaw parti integrali minn dan il-Ftehim.
      Artikolu 13
      1.   Dan il-Ftehim għandu jidħol fis-seħħ fid-data li fiha l-Partijiet jiskambjaw noti diplomatiċi li fihom jinfurmaw lil xulxin li l-proċeduri interni rispettivi tagħhom meħtieġa għad-dħul fis-seħħ ta’ dan il-Ftehim ikunu ġew kompluti.
      2.   Dan il-Ftehim għandu jibqa’ fis-seħħ għal ħames snin u wara dan għandu jissokta fis-seħħ wara dan jekk ma jkunx terminat minn waħda mill-Partijiet fit-tmiem tal-perijodu inizjali ta’ ħames snin jew fi kwalunkwe żmien wara dan permezz ta’ notifika ta’ avviż bil-miktub bil-quddiem lill-Parti l-oħra fi żmien talanqas ta’ sitt xhur bil-ħsieb tagħha li tittermina dan il-Ftehim.
      3.   It-terminazzjoni ta’ dan il-Ftehim m’għandhiex taffettwa t-twettiq tal-attivitajiet ta’ kooperazzjoni li jkunu nbdew taħt dan il-Ftehim u li ma jkunux waslu fi tmiemhom fil-waqt tat-terminazzjoni ta’ dan il-Ftehim, jew kwalunkwe dritt jew obbligu speċifiku li jkun żdied f’konformità mal-Anness II ta’ dan il-Ftehim.
      4.   Kull ħames snin, kwalunkwe Parti tista’ tevalwa l-impatt ta’ dan il-Ftehim u tal-attivitajiet taħt dan il-Ftehim, u l-Parti li tagħmel dan għandha tinforma lill-Parti l-oħra bir-riżultati tal-evalwazzjoni. Kull Parti għandha tagħmel kull sforz biex tiffaċilita l-evalwazzjoni mwettqa mill-Parti l-oħra.
      5.   Dan il-Ftehim jista’ jiġi emendat b’kunsens reċiproku tal-Partijiet permezz ta’ skambju ta’ noti diplomatiċi bejniethom. L-emendi għandhom jidħlu fis-seħħ taħt l-istess kondizzjonjiet kif imsemmija fil-paragrafu 1 hawn fuq, sakemm ma jiġix miftiehem mod ieħor.
      DAN il-Ftehim u I-Annessi I u II għal dan I-Ftehim huma mfasslin f'żewġ kopji oriġinali bil-Bulgaru biċ-Ċek bid-Daniż, bl-Estonjan, bil-Finlandiż, bil-Franciż, bil-Germaniż, bil-Grieg, bl-Ingliz, bl-lspanjol bl-lsvediz, bil-Latvjan bil-Litwan bil-Malti bil-Pollakk, bil-Portugiż, bir-Rumen bis-Slovakk, bis-Sloven, bl-Olandiż, bit-Taljan u bl-Ungeriż, u bil-Ġappuniż b'kull wieħed minn dawn it-testi jkun ugwalment awtentiku. F'kaz ta' diverġenza ta' interpretazzjoni, it-test Ingliż u dak Ġappuniż għandhom jipprevalu fuq it-testi tal-lingwi l-oħra.

         B'XHIEDA TA' DAN, is-sottoskritti debitament awtorizzati għal dan mill-Komunità Ewropea u I-Gvern Ġappuniż rispettivament, iffirmaw dan il-Ftehim.
         Magħmul fi Brussell, fit-tletin jum ta' Novembru 2009.

               Għall-Kornunità Ewropea

               Għall-Gvern tal-Ġappun

         ANNESS I

            TERMINI U KONDIZZJONIJIET GĦALL-PARTEĊIPAZZJONI TA’ PERSUNI FIL-PROGRAMMI U L-PROĠETTI TA’ RIĊERKA U ŻVILUPP

                     I.

                     Fejn fi ħdan il-qafas ta’ dan il-Ftehim Parti, l-aġenziji jew l-istituzzjonijiet uffiċjali tagħha jikkonkludu kuntratt ma’ persuna tal-Parti l-oħra għal programmi u proġetti ta’ riċerka u żvilupp, il-Parti l-oħra għandha, meta tintalab, tagħmel ħilitha biex tipprovdi kwalunkwe għajnuna raġonevoli u fattibbli kif meħtieġ jew ta’ utilità għall-Parti ta’ qabel, għall-aġenziji jew l-istituzzjonijiet uffiċjali tagħha biex tiffaċilita l-implimentazzjoni bla xkiel ta’ tali kuntratt.

                     II.

                     Persuni tal-Ġappun jistgħu jipparteċipaw fil-Programm ta’ Qafas għar-riċerka u l-iżvilupp teknoloġiku mħaddem mill-Komunità. Tali parteċipazzjoni ta’ persuni tal-Ġappun għandha tkun f’konformità mar-regoli għall-parteċipazzjoni, it-tixrid u l-implimentazzjoni tal-Programm ta’ Qafas.

                     III.

                     Persuni tal-Komunità jistgħu jipparteċipaw fi programmi u proġetti ta’ riċerka u żvilupp bis-sistema ta’ finanzjament kompetittiv imħaddma mill-Gvern tal-Ġappun, l-aġenziji jew l-istituzzjonijiet uffiċjali tiegħu fl-oqsma xjentifiċi u teknoloġiċi simili għal dawk tal-Programm ta’ Qafas għar-riċerka u l-iżvilupp teknoloġiku. Tali parteċipazzjoni ta’ persuni tal-Komunità għandha tkun f’konformità mal-liġijiet u r-regolamenti tal-Ġappun u r-regoli rilevanti għall-parteċipazzjoni, it-tixrid u l-implimentazzjoni tal-programm jew proġett speċifiku.

         ANNESS II

            DRITTIJIET TAL-PROPRJETÀ INTELLETWALI U INFORMAZZJONI MIŻMUMA

         I.   Drittijiet tal-proprjetà intellettwali tal-partijiet fl-attivitajiet ta’ kooperazzjoni diretta

                     1.

                     Ir-regoli li ġejjin għandhom japplikaw għad-drittijiet ta’ proprjetà intellettwali li jirriżultaw minn attivitajiet ta’ kooperazzjoni diretta, għajr għad-drittijiet tal-awtur u drittijiet relatati msemmija fil-paragrafu 3 hawn taħt:

                                 (a)

                                 Id-drittijiet tal-proprjetà intellettwali għandhom ikunu l-proprjetà tal-Parti jew tal-aġenziji tagħha li jiġġeneraw il-proprjetà intellettwali. Fejn il-proprjetà intellettwali tkun ġiet iġġenerata b’mod konġunt, il-Partijiet jew l-aġenziji tagħhom għandhom jikkonsultaw bejniethom biex jiftiehmu dwar is-sjieda jew l-allokazzjoni tad-drittijiet tal-proprjetà intellettwali billi jqisu s-sehem rispettiv tal-ħidma tal-Partijiet jew tal-aġenziji tagħhom.

                                 (b)

                                 Il-Parti jew l-aġenziji tagħha li għandhom is-sjieda tad-drittijiet tal-proprjetà intellettwali għandhom jagħtu liċenzja għall-użu ta’ tali drittijiet lill-Parti l-oħra jew lill-aġenziji tagħha għat-twettiq ta’ kwalunkwe attività ta’ kooperazzjoni diretta fil-każ li dan ikun meħtieġ biex il-Parti l-oħra jew l-aġenziji tagħha jkunu jistgħu jwettqu l-ħidma tagħhom stess għall-proġett speċifiku taħt dan il-Ftehim. F’każ ta’ privattivi u mudelli ta’ utilità, din il-liċenzja għandha tingħata fuq bażi ta’ ħelsien minn ħlas ta’ royalties. L-għoti ta’ liċenzja għall-użu ta’ kwalunkwe dritt tal-proprjetà intellettwali taħt dan is-subparagrafu għandu jkun soġġett għal-liġijiet u r-regolamenti applikabbli għal kull Parti, u għall-kondizzjonijiet li għandhom jiġu miftiehma bejn il-Partijiet jew l-aġenziji tagħhom qabel ma jinbeda l-proġett.

                     2.

                     Il-Parti jew l-aġenziji tagħha li għandhom is-sjieda tad-drittijiet tal-proprjetà intellettwali li ġew introdotti matul l-attivitajiet ta’ kooperazzjoni diretta għandhom jagħtu liċenzja għall-użu ta’ tali drittijiet lill-Parti l-oħra jew lill-aġenziji tagħha għat-twettiq ta’ kwalunkwe attività ta’ kooperazzjoni diretta jekk dan ikun meħtieġ sabiex il-Parti l-oħra jew l-aġenziji tagħha jkunu jistgħu jwettqu l-ħidma tagħhom stess għall-proġett speċifiku taħt dan il-Ftehim. L-għoti ta’ liċenzja għall-użu ta’ kwalunkwe dritt tal-proprjetà intellettwali taħt dan il-paragrafu għandu jkun soġġett għal-liġijiet u r-regolamenti applikabbli għal kull Parti, u għall-kondizzjonijiet li għandhom jiġu miftiehma bejn il-Partijiet jew l-aġenziji tagħhom qabel ma jinbeda l-proġett.

                     3.

                     Ir-regoli li ġejjin għandhom japplikaw għad-drittijiet tal-awtur u għad-drittijiet relatati tal-Partijiet jew l-aġenziji tagħhom:

                                 (a)

                                 Meta Parti jew l-aġenziji tagħha jippubblikaw data, informazzjoni u riżultati xjentifiċi u tekniċi permezz ta’ rivisti, artikli, rapporti, kotba, tejps tal-vidjo u tagħmir għall-ħżin diġitali, li joħroġu minn attivitajiet ta’ kooperazzjoni diretta, il-Parti konċernata għandha tagħmel ħilitha kollha biex tikseb għall-Parti l-oħra liċenzja mhux esklussiva, irrevokabbli u ħielsa mill-ħlas ta’ royalties fil-pajjiżi kollha fejn tkun disponibbli l-protezzjoni tad-drittijiet tal-awtur, sabiex tali xogħlijiet ikunu jistgħu jiġu tradotti, riprodotti, adattati, trasmessi u mxerrda fost il-pubbliku.

                                 (b)

                                 Il-kopji kollha, imqassma pubblikament, ta’ xogħol bid-drittijiet tal-awtur taħt id-dispożizzjonijiet tal-paragrafu (a) ta’ hawn fuq għandhom jindikaw l-isem/ismijiet tal-awtur(i) tax-xogħol sakemm awtur ma jirrifjutax espliċitament li jissemma. Dawn għandu jkollhom ukoll rikonoxximent ċar u viżibbli tas-sostenn kooperattiv tal-Partijiet.

               II.   Informazzjoni Miżmuma f’Attivitajiet ta’ Kooperazzjoni Diretta

         Ir-regoli li ġejjin għandhom japplikaw għall-informazzjoni miżmuma tal-Partijiet jew l-aġenziji tagħhom:

                     1.

                     Meta tkun qed tikkomunika lill-Parti l-oħra jew lill-aġenziji tagħha dwar l-informazzjoni meħtieġa biex isiru attivitajiet ta’ kooperazzjoni diretta, kull Parti għandha tidentifika l-informazzjoni li tkun tixtieqha tibqa’ miżmuma.

                     2.

                     Il-Parti jew l-aġenziji tagħha li jirċievu l-informazzjoni miżmuma jistgħu, fuq ir-responsabbiltà tagħhom stess, jikkomunikaw tali informazzjoni miżmuma lill-aġenziji tagħha jew lill-persuni fi ħdanhom jew li ġew impjegati minnhom infushom jekk dan ikun meħtieġ sabiex dawk l-aġenziji jew il-persuni jkunu jistgħu jwettqu l-ħidma tagħhom stess għall-proġett speċifiku taħt dan il-Ftehim.

                     3.

                     Bil-qbil minn qabel u bil-miktub ta’ Parti jew tal-aġenziji tagħha li jkunu qed jipprovdu l-informazzjoni miżmuma, il-Parti l-oħra jew l-aġenziji tagħha jistgħu jxerrdu tali informazzjoni miżmuma b’mod usa’ minn dak li jippermettih il-paragrafu 2 hawn fuq. Il-Partijiet jew l-aġenziji tagħhom għandhom jikkooperaw ma’ xulxin fl-iżvilupp ta’ proċeduri biex jintalab u jinkiseb il-qbil bil-quddiem u bil-miktub għal tixrid usa’ ta’ dan it-tip, u kull Parti għandha tagħti din l-approvazzjoni sal-limitu li jippermettu l-liġijiet u r-regolamenti tagħha.

                     4.

                     Informazzjoni miksuba permezz ta’ seminars, laqgħat oħra, l-assenjazzjoni ta’ persunal u l-użu ta’ faċilitajiet imwettqa taħt dan il-Ftehim, għandhom jibqgħu kunfidenzjali meta r-riċevitur ta’ tali informazzjoni miżmuma jew ta’ informazzjoni oħra ta’ natura kunfidenzjali jew privileġġata jkun ġie mgħarraf bil-karattru kunfidenzjali tal-informazzjoni kkomunikata fil-ħin li tali komunikazzjoni tkun saret skont il-paragrafu 1 hawn fuq, u għandha tiġi ttrattata kif indikat fil-paragrafi 2 u 3 hawn fuq.

                     5.

                     Jekk Parti ssir konxja li sejra, jew tista’ raġonevolment tistenna li, ma tkunx fil-qagħda li tissodisfa r-restrizzjonjiet u l-kondizzjonijiet tat-tixrid mogħtija fil-paragrafi 2, 3 u 4 hawn, għandha minnufih tgħarraf b’dan lill-Parti l-oħra. Wara dan il-Partijiet għandhom jidħlu f’konsultazzjoni biex ifasslu kif għandhom jaġixxu.

               III.   Drittijiet ta’ proprjetà intellettwali ta’ persuni f’attivitajiet ta’ kooperazzjoni indiretta

         Kull Parti għandha tiżgura li d-drittijiet ta’ proprjetà intellettwali ta’ persuni tal-Parti l-oħra li tkun qed tieħu sehem fil-programmi ta’ riċerka u żvilupp imħaddma mill-Parti ta’ qabel, l-aġenziji jew l-istituzzjonijiet uffiċjali tagħha, u d-drittijiet u l-obbligi relatati li joħorġu minn din il-parteċipazzjoni, għandhom ikunu konsistenti mal-konvenzjonijiet internazzjonali rilevanti vinkolanti fuq il-Gvern tal-Ġappun u l-Komunità jew l-Istati Membri kollha tagħha, inkluż il-Ftehim dwar l-Aspetti Relatati mal-Kummerċ tad-Drittijiet tal-Proprjetà Intellettwali fl-Anness 1C għall-Ftehim ta’ Marrakexx li Jistabbilixxi l-Organizzazzjoni Dinjija tal-Kummerċ, kif ukoll l-Att ta’ Pariġi tal-24 ta’ Lulju 1971 tal-Konvenzjoni ta’ Berna għall-Protezzjoni tax-Xogħlijiet Letterarji u Artistiċi u l-Att ta’ Stokkolma tal-14 ta’ Lulju 1967 tal-Konvenzjoni ta’ Pariġi għall-Protezzjoni tal-Proprjetà Industrijali.


title: 2011/604/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-kummenti li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Ġestjoni tal-Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/224

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2009
   (2011/604/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ġestjoni tal-Koperazzjoni Operazzjonali fil-Fruntieri Esterni tal-Istati Membri għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tas-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropew,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 2007/2004 tas-26 ta’ Ottubru 2004 li jwaqqaf l-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni (3), u b’mod partikolari l-Artikolu 30 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0145/2011),

               1.

               Jagħti l-kwittanza lid-Direttur Eżekuttiv tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea fir-rigward tal-implimentazzjoni tal-baġit tal-Aġenzija għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-direttur tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 40.

      (2)  ĠU L 248, 16.9.2002, p. 1.

      (3)  ĠU L 349, 25.11.2004, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-kummenti li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Ġestjoni tal-Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ġestjoni tal-Koperazzjoni Operazzjonali fil-Fruntieri Esterni tal-Istati Membri għas-sena finanzjarja 2009, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tas-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 2007/2004 tas-26 ta’ Ottubru 2004 li jwaqqaf l-Aġenzija Ewropea għall-Ġestjoni ta’ Koperazzjoni Operazzjonali fil-Fruntieri Esterni (3), u b'mod partikolari l-Artikolu 30 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0145/2011),

                  A.

                  billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2009 huma affidabbli, u li l-operazzjonijiet li jaqgħu taħthom huma legali u regolari,

                  B.

                  billi, fil-5 ta’ Mejju 2010, il-Parlament ta l-kwittanza lid-Direttur Eżekuttiv tal-Aġenzija Ewropea għall-Ġestjoni tal-Koperazzjoni Operazzjonali mal-Fruntieri Esterni tal-Istati Membri tal-Unjoni Ewropea għall-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, fost affarijiet oħra:

                              —

                              kien imħasseb li l-Qorti tal-Awdituri sab ħafna nuqqasijiet diġà enfasizzati fir-rapporti annwali tal-2006 u l-2007 u b'mod partikolari rigward:

                                          i.

                                          il-livell għoli ta’ trasferimenti u kanċellazzjonijiet (b'rispettivament 49 %, kważi 69 % u 55 % tal-approprjazzjonijiet disponibbli fl-2008, 2007 u l-2006 mhux minfuqa);

                                          ii.

                                          il-fatt li l-impenji legali ttieħdu qabel l-impenji baġitarji korrispondenti;

                                          iii.

                                          il-fatt li, skont il-Qorti tal-Awdituri, il-proċeduri ta’ reklutaġġ jibdew mir-regoli, b'mod partikolari fir-rigward tat-trasparenza u n-natura nondiskriminatorja tal-proċeduri msemmija;

                              —

                              talab lill-Aġenzija biex ittejjeb l-immaniġġjar finanzjarju, speċjalment fir-rigward taż-żieda fil-baġit tagħha għas-snin finanzjarji 2007 u 2008,

                  C.

                  billi l-2008 kienet ir-raba' sena sħiħa li fiha l-Aġenzija kienet qed topera,

                  D.

                  billi l-baġit tal-Aġenzija għas-sena 2009 kien ta’ EUR 88 800 000, li jfisser żieda ta’ kważi 28 % meta mqabbel mas-sena preċedenti,

                  1.

                  Jinnota bi pjaċir li l-Qorti tal-Awdituri rnexxielha tikseb assigurazzjonijiet raġonevoli li l-kontijiet annwali taċ-Ċentru għas-sena finanzjarja 2009 kienu affidabbli fl-aspetti konkreti kollha u li t-transazzjonijiet sottostanti, meta meqjusa globalment, kienu legali u regolari;

         Żieda sostanzjali tal-baġit

                  2.

                  Jinnota li l-baġit tal-Aġenzija żdied b'mod sostanzjali fl-aħħar erba' snin; jinnota li, għas-sena finanzjarja 2009, il-baġit żdied b'aktar minn tliet darbiet dak tas-sena finanzjarja tal-2006 (EUR 19 200 000);

         Prestazzjoni

                  3.

                  Jilqa' l-fatt li, f'Ġunju 2009, il-Bord ta’ Ġestjoni tal-Aġenzija adotta pjan multiannwali għall-perjodu 2010-2013 minkejja n-nuqqas ta’ provvediment għalih fir-regolament bażiku tagħha; jenfasizza l-importanza ta’ pjan multiannwali sabiex l-Aġenzija tfassal aħjar l-attivitajiet tagħha u tagħmel valutazzjoni tar-riskji; madankollu, jistieden lill-Aġenzija biex tistabbilixxi fil-pront rabta bejn il-programm ta’ ħidma tagħha u l-previżjonijiet finanzjarji tagħha;

                  4.

                  Jitlob lill-Aġenzija biex tippreżenta, fit-tabella tagħha li trid tinhemeż mar-rapport li jmiss tal-Qorti tal-Awdituri, analiżi komparattiva tal-operazzjonijiet li saru matul is-sena tal-kwittanza eżaminata u dawk li saru matul is-sena finanzjarja preċedenti, sabiex l-awtorità tal-kwittanza tkun tista' tevalwa aħjar ir-rendiment tal-Aġenzija minn sena għall-oħra;

                  5.

                  Jilqa' l-inizjattiva tal-Aġenzija tat-tnedija, fl-2009, tal-hekk imsejħa “Sistema ta’ Ġestjoni tal-Prestazzjoni tal-Frontex” biex il-Bord Governattiv tal-Aġenzija jiġi infurmat aħjar billi jiġi pprovdut b'data dwar l-impatt tal-operazzjonijiet tal-aġenzija; jinnota li din is-sistema l-ġdida hija maħsuba biex tippromwovi rappurtar aktar orjentat lejn ir-riżultati, bl-ikkompletar tal-indikaturi ta’ “input” u “output”; madankollu jitlob lill-Aġenzija biex tipprovdi informazzjoni dwar l-impatt tal-operazzjonijiet tagħha u biex tinforma l-awtorità tal-kwittanza b'dan;

                  6.

                  Jinnota li l-kwittanza għall-implimentazzjoni tal-baġit għall-Frontex għandha tkompli tiġi bbażata fuq il-prestazzjoni tagħha matul is-sena.

         Kooperazzjoni mal-Istati Membri

                  7.

                  Jistieden lill-Aġenzija biex ittejjeb il-ġestjoni finanzjarja tagħha fir-rigward tar-rimborż tal-ispejjeż imġarrba mill-Istati Membri billi tidentifika magħhom is-sorsi tal-problema sabiex flimkien jimplimentaw is-soluzzjonijiet xierqa;

         Trasferimenti u kanċellazzjonijiet ta’ approprjazzjonijiet

                  8.

                  Jinsab imħasseb li l-Qorti tal-Awdituri rrappurtat trasferimenti li kienu diġà ġew irrappurtati fir-rapporti annwali tagħha tal-2006, l-2007 u l-2008; jiddispjaċih b'mod partikolari dwar il-livell għoli ta’ trasferimenti u kanċellazzjonijiet mill-2006 'l hawn;

                  9.

                  Għalhekk iħeġġeġ lill-Aġenzija biex ittejjeb il-livell ta’ użu ta’ approprjazzjonijiet billi timplimenta istruzzjonijiet u proċeduri xierqa għall-analiżi ta’ trasferimenti 'l quddiem potenzjali ħalli jitnaqqas għall-minimu l-volum ta’ approprjazzjonijiet trasferiti; iqis ukoll li huwa importanti għall-Aġenzija li ttejjeb l-ipprogrammar u l-immonitorjar tal-attivitajiet;

                  10.

                  Jinsab ukoll imħasseb li l-Aġenzija kellha tikkanċella l-approprjazzjonijiet (EUR 13 900 000 għall-2009 u EUR 13 000 000 għall-2008);

                  11.

                  Jinnota li l-Qorti tal-Awdituri rrappurtat 28 trasferiment baġitarju minħabba l-fatt li l-proċeduri għat-tfassil tal-baġit ma kinux rigorużi biżżejjed; josserva wkoll li, sa tmiem l-2009, sitta minn 39 linja baġitarja tat-Titolu II — In-nefqa amministrattiva — ma kinux intużaw u 35 % tal-approprjazzjonijiet korrispondenti ġew ikkanċellati;

                  12.

                  Jinnota li livell għoli ta’ trasferimenti u kanċellazzjonijiet huwa indikattiv tan-nuqqas ta’ abilità tal-Aġenzija li timmaniġġja żieda kbira bħal din fil-baġit tagħha; jistaqsi jekk tkunx aktar responsabbli għall-awtoritajiet baġitarji li fil-futur jieħdu ħsieb akbar meta jiddeċiedu dwar żidiet fil-baġit tal-Aġenzija fid-dawl taż-żmien bżonnjuż biex isiru l-attivitajiet il-ġodda; jistieden għaldaqstant lill-Aġenzija biex tagħtih aktar dettalji dwar il-prattiċità tal-impenji ġejjiena;

                  13.

                  Jilqa' madankollu l-inizjattiva tal-Aġenzija li tiżviluppa aktar is-sistema tagħha biex tiskeda u timmonitorja l-iskadenza kuntrattwali stipulata f'għotja; jinnota wkoll li sa mill-2009, l-Aġenzija implimentat valutazzjoni tar-riskji u proċess għall-ġestjoni tar-riskji għall-attivitajiet tagħha;

         Il-Ġestjoni tal-Għotjiet

                  14.

                  Josserva li l-Qorti tal-Awdituri rrappurtat għat-tieni sena konsekuttiva li l-Aġenzija ħallset fuq il-bażi ta’ deċiżjonijiet ta’ għotjiet unilaterali ffirmati mill-Aġenzija, filwaqt li r-regoli fis-seħħ ma jipprevedu xejn għal dan it-tip ta’ strument; jinnota li l-ammont imħallas fl-2009 kien aktar minn EUR 28 000 000 u fl-2008 kien EUR 17 000 000; jilqa' madankollu l-inizjattiva tal-Aġenzija, bħala tweġiba għall-osservazzjoni tal-Qorti, li tiffirma Ftehim ta’ qafas ta’ Sħubija mal-awtoritajiet tal-fruntieri tal-Istati Membri;

                  15.

                  Jistieden lill-Aġenzija biex ittejjeb il-ġestjoni tagħha tal-għotjiet billi:

                              —

                              tagħmel kontrolli fuq il-post dwar il-benefiċjarji tal-għotjiet,

                              —

                              iġġib 'il quddiem unitajiet standard tal-kosts għal kull kategorija minflok għotjiet ibbażati fuq rimborżi tal-ispejjeż eliġibbli,

                              —

                              tiddeskrivi, tikkomunika u timmonitorja b'mod ċar ir-responsabilitajiet tal-atturi,

                              —

                              tipprovdi pjan operazzjonali li jkunu qablu dwaru l-atturi kollha,

         Il-preċiżjoni tal-baġit operazzjonali

                  16.

                  Jinnota, bi tħassib, li l-Qorti tal-Awdituri rrappurtat sovrastima b'27 % tal-ispejjeż għall-prefinanzjament lill-awtoritajiet konfinali fit-tmien każijiet ivverifikati; jinnota wkoll li għall-attivitajiet magħluqa fl-2009, kellhom joħorġu aktar minn 40 ordni ta’ rkupru biex jiġu rkuprati l-avvanzi li saru żejda;

         Riżorsi umani

                  17.

                  Jilqa' l-inizjattiva tal-Aġenzija li jittieħdu miżuri biex jiżdiedu l-oġġettività u t-trasparenza tal-proċessi tar-reklutaġġ bi qbil mar-rakkomandazzjonijiet tal-Parlament; jinnota l-fatt li l-Aġenzija adottat regoli implimentattivi u linji gwida interni għall-membri tal-kumitati tal-għażla; jifraħ b'mod partikolari lill-Aġenzija talli adottat Politika ta’ Reklutaġġ f'Novembru 2010 li tinkludi l-azzjonijiet konkreti li ġejjin: rispett tal-iskadenzi meta jinħatru l-membri tal-bord tal-għażla, preparazzjoni minn qabel tal-mistoqsijiet tal-intervisti u l-kontenut tal-eżamijiet bil-miktub, valutazzjoni anonima tal-eżamijiet bil-miktub; preparazzjoni tal-mudelli tat-tweġibiet għall-mistoqsijiet tal-intervisti u tal-eżamijiet bil-miktub, preparazzjoni tal-minuti fir-rigward ta’ kwalunkwe reklutaġġ, żvilupp ta’ għodda għar-reklutaġġ elettroniku li jrid jiġi implimentat matul l-2011 biex jiġi ffaċilitat il-proċess tar-reklutaġġ u tal-għażla;

         Verifika interna

                  18.

                  Jirrikonoxxi li s-Servizz ta’ Verifika Intern (IAS) wettaq, fl-2009, verifika dwar il-Ġestjoni tal-Għotjiet bl-objettiv li jiġu vvalutati dawn li ġejjin: l-ippjanar annwali tal-għotjiet, l-istrument legali użat, l-implimentazzjoni tal-għotjiet u l-immonitorjar u r-rappurtar;

                  19.

                  Jirrikonoxxi li, mid-19-il rakkomandazzjoni maħruġa mill-IAS dwar is-segwitu tar-rakkomandazzjonijiet bikrija, sitta ġew implimentati b'mod adegwat u effettiv, 10 jinsabu fil-proċess u 3 ġew kompluti imma għad iridu jiġu vverifikati mill-IAS; madankollu jistieden lid-Direttur tal-Aġenzija biex jinforma l-awtorità tal-kwittanza dwar il-kontenut tar-rakkomandazzjonijiet li qed jitqiesu bħala “importanti ħafna” mill-IAS u dwar l-azzjonijiet meħuda f'dak ir-rigward;

                  20.

                  Jirreferi, fir-rigward tal-osservazzjonijiet l-oħra li jakkumpanjaw id-Deċiżjoni dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 40.

         (2)  ĠU L 248, 16.9.2002, p. 1.

         (3)  ĠU L 349, 25.11.2004, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 211.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2013/594/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/282

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2011
   (2013/594/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea tat-Titoli u s-Swieq għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tat-Titoli u s-Swieq għas-sena finanzjarja 2011, flimkien mat-tweġibiet tal-Awtorità (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/77/KE (4), u b’mod partikolari l-Artikolu 64 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0115/2013),

               1.

               Jagħti l-kwittanza lid-Direttur tal-Awtorità Ewropea tat-Titoli u s-Swieq għall-implimentazzjoni tal-baġit tal-Awtorità għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea tat-Titoli u s-Swieq, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 157.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 84.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tat-Titoli u s-Swieq għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Awtorità Ewropea tat-Titoli u s-Swieq għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tat-Titoli u s-Swieq għas-sena finanzjarja 2011, flimkien mat-tweġibiet tal-Awtorità (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/77/KE (4), u b’mod partikolari l-Artikolu 64 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 rigward ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0115/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Awtorità Ewropea tat-Titoli u s-Swieq (“l-Awtorità”) għas-sena finanzjarja 2011 huma affidabbli u li l-operazzjonijiet li jaqgħu taħthom huma legali u regolari,

                  B.

                  billi l-Awtorità, Aġenzija li għadha kemm inħolqot u li tinsab f’Pariġi, ġiet stabbilita bir-Regolament (UE) Nru 1095/2010 u bdiet topera uffiċjalment fl-1 ta’ Jannar 2011 bħala awtorità indipendenti,

                  C.

                  billi l-Awtorità għandha tiġi kkunsidrata fil-kuntest tat-tranżizzjoni legali tagħha mill-predeċessur tagħha, il-Kumitat tar-Regolaturi Ewropej tat-Titoli (KRET), u bħala riżultat, minbarra l-mandat ġdid tagħha, ħadet f’idejha l-kompiti u r-responsabbiltajiet kollha eżistenti u li kienu għaddejjin mill-KRET (l-assi, l-obbligazzjonijiet u l-operazzjonijiet pendenti kollha tal-KRET kienu trasferiti awtomatikament lill-Awtorità li kienet għadha kemm inħolqot),

                  D.

                  billi l-Awtorità hija parti integrali mis-Sistema Ewropea tas-Superviżuri Finanzjarji u taħdem f’kooperazzjoni mill-qrib mal-awtoritajiet assoċjati magħha, l-Awtorità Bankarja Ewropea u l-Awtorità Ewropea tal-Assigurazzjoni u l-Pensjonijiet tax-Xogħol, fi ħdan Kumitat Konġunt, u mal-Bord Ewropew dwar ir-Riskju Sistemiku,

                  E.

                  billi l-baġit globali allokat tal-Awtorità għall-2011 kien EUR 16 964 913,92,

                  F.

                  billi f’konformità mar-Regolament ta’ Fondazzjoni tagħha (6), 60 % tal-baġit tal-2011 ġie ffinanzjat minn kontribuzzjonijiet mill-Istati Membri u mill-pajjiżi tal-Assoċjazzjoni Ewropea tal-Kummerċ Ħieles (EFTA), u 40 % ġie ffinanzjat mill-baġit tal-Unjoni,

                  G.

                  billi, fi tmiem l-2011, l-Awtorità rreġistrat eżitu tal-baġit pożittiv ta’ EUR 4 457 244,82 (7), wara tnaqqis ta’ differenzi fir-rata tal-kambju ekwivalenti għal EUR 4 645,56, li mbagħad ġie mdaħħal fil-kontijiet bħala obbligazzjoni fir-rigward tal-Kummissjoni,

         Ġestjoni baġitarja u finanzjarja

                  1.

                  Jieħu nota mill-kontijiet annwali li l-kontribuzzjoni inizjali mill-Unjoni għall-baġit tal-Awtorità għall-2011 kienet ta’ EUR 6 784 000; jinnota li din kienet l-ewwel sena li fiha l-Aġenzija bdiet l-attivitajiet tagħha;

                  2.

                  Jirrikonoxxi mill-kontijiet annwali li l-baġit ġenerali tal-Awtorità għall-2011 ammonta għal EUR 16 964 913,92 (inklużi EUR 9 857 457,23 mill-Istati Membri, EUR 257 288,76 bħala kontribuzzjoni minn osservaturi u EUR 66 167,93 li jirrappreżentaw “Dħul ieħor”);

                  3.

                  Jistieden lill-Kummissjoni tesplora l-possibilitajiet kollha għal finanzjament ġdid, sostenibbli u fit-tul tal-Awtorità li jissalvagwardja l-indipendenza tagħha fil-kuntest tar-rieżami li jmiss tal-ħidma u l-arranġamenti finanzjarji tal-aġenziji mill-Kummissjoni, li se jitressaq mhux aktar tard mit-2 ta’ Jannar 2014;

                  4.

                  Jistieden lill-Kummissjoni tevalwa l-possibilità li toħroġ bi proposta li tiżgura li l-baġits tat-tliet Awtoritajiet Superviżorji Ewropej (ASE) ikunu ffinanzjati bis-sħiħ mill-baġit tal-Unjoni;

                  5.

                  Jinnota bi tħassib li d-dispożizzjonijiet tar-Regolament Finanzjarju mhumiex kompletament adattati għall-iskema ta’ finanzjament tal-Awtorità peress li 60 % tal-baġit huwa ffinanzjat mill-kontribuzzjonijiet tal-Istati Membri u l-pajjiżi EFTA; jemmen li dik il-kwistjoni għandha tiġi indirizzata, l-aktar tard, matul ir-reviżjoni li jmiss tar-Regolament Finanzjarju fir-rigward tal-aġenziji, u jistieden lill-Kummissjoni tivvaluta din is-sitwazzjoni u tirrapporta dwarha lill-awtorità tal-kwittanza;

                  6.

                  Jinnota mill-kontijiet annwali li l-biċċa l-kbira tal-attenzjoni tal-Awtorità fl-2011 kienet dedikata lill-istabbiliment u l-estensjoni ulterjuri tagħha;

                  7.

                  Jenfasizza l-importanza li jitqabblu b’mod adegwat il-baġit allokat mal-impjiegi disponibbli minn naħa u l-kompiti fdati lill-Awtorità min-naħa l-oħra, peress li żball fit-tqabbil jista’ jirriżulta fi żbilanċ fil-persunal fir-rigward tar-reklutaġġ tal-persunal tal-Awtorità minn banda u l-involviment ta’ esperti nazzjonali mill-banda l-oħra; jesprimi tħassib dwar il-fatt li l-Kummissjoni bidlet it-tabella tal-persunal kif ġiet proposta mill-Awtorità mingħajr ma indikat din il-bidla b’mod ċar; iħeġġeġ lill-Kummissjoni tkun trasparenti għalkollox dwar din il-kwistjoni u kwistjonijiet oħra;

                  8.

                  Jinnota t-tħassib li tqajjem fil-konklużjonijiet preliminari tal-valutazzjoni tal-FMI tas-settur finanzjarju ta’ Diċembru 2012 dwar l-Unjoni, li fih ġie rakkomandat li għandhom jiżdiedu r-riżorsi u s-setgħat tal-ASE biex ikunu jistgħu jissodisfaw b’suċċess il-mandati tagħhom, filwaqt li tissaħħaħ l-indipendenza operazzjonali tagħhom;

                  9.

                  Jirrikonoxxi mill-kontijiet annwali li fil-laqgħa tal-inawgurazzjoni tal-Awtorità fil-11 ta’ Jannar 2011, il-Bord Maniġerjali adotta u approva r-regoli finanzjarji prinċipali u r-Regolament Finanzjarju tal-Awtorità sabiex tkun tista’ teżerċita s-setgħat tagħha bħala awtorità Ewropea;

         Tranżizzjoni mill-KRET

                  10.

                  Jirrikonoxxi mill-kontijiet annwali li d-deċiżjoni politika li tittrasforma l-KRET fl-Awtorità f’Jannar 2011 ittieħdet f’Settembru 2010, li ħalla perjodu ta’ erba’ xhur biex titwaqqaf l-Awtorità, u billi l-perjodu ta’ żmien li s-soltu jingħata għal kompiti bħal dawn huwa stmat li hu sentejn;

                  11.

                  Jinnota li l-ewwel kwart tal-2011 kien iddedikat għat-trasferiment ta’ assi mill-KRET lill-Awtorità u l-implimentazzjoni tar-regoli tal-Unjoni f’termini ta’ ċirkwiti finanzjarji, reklutaġġ u akkwisti, kif ukoll taħriġ dwarhom; jinnota, barra minn hekk, li t-tieni kwart kien ikkaratterizzat miċ-ċaqliq tal-Awtorità fil-bini tagħha, wara li ġie ffirmat kuntratt ġdid ta’ kiri f’Diċembru 2010; jinnota li kienu qegħdin isiru xi xogħlijiet fil-bini minn Marzu sa Ġunju 2011;

                  12.

                  Jirrikonoxxi mill-kontijiet annwali li, fit-tielet u r-raba’ kwarti, meta l-organigramma u r-reklutaġġ tal-Awtorità ġew riveduti, ġew reklutati maniġers ġodda (President ġdid f’April 2011 u Direttur Eżekuttiv ġdid f’Ġunju 2011) u l-operazzjonijiet tagħha bdew jikbru;

                  13.

                  Jinnota li, skont l-Awtorità, il-kwistjonijiet imsemmija hawn fuq u l-ħin limitat għal tħejjija biex jitwaqqfu l-operazzjonijiet tagħha jispjegaw in-nefqa fl-2011 li hija anqas mill-estimi baġitarji;

         Sistema kontabilistika

                  14.

                  Jinnota mill-kontijiet annwali li l-istruttura tal-baġit standard u ġenerali adottata mill-Awtorità fil-bidu tal-2011 kellha tiġi adattata skont il-bżonnijiet reali tagħha;

                  15.

                  Jinnota mill-kontijiet annwali li f’April 2011, l-Awtorità introduċiet kontabilità bbażata fuq id-dovuti (ABAC), is-sistema kontabilistika użata mill-Kummissjoni għall-kontabilità baġitarja; jinnota, barra minn hekk, li matul il-perjodu tranżitorju, minn Jannar sa April 2011, l-Awtorità użat sistema bbażata fuq spreadsheets u f’April ikkonvertiet għas-sistema finali ABAC/SAP użata mill-Kummissjoni;

                  16.

                  Jirrikonoxxi mill-kontijiet annwali li l-kontijiet tal-baġit huma ġestiti mis-sistema ABAC u l-kontijiet ġenerali jinżammu mis-sistema SAP, li għandha interface dirett mas-Sistema Kontabilistika Ġenerali tal-Kummissjoni; jinnota wkoll li d-diversi rapporti baġitarji u finanzjarji huma prodotti bl-użu tal-għodda għar-rappurtar Business Objects;

                  17.

                  Jieħu nota li, skont l-Awtorità, hija implimentat il-validazzjoni tas-sistema kontabilistika tagħha permezz ta’ approċċ ta’ kontroll sħiħ fl-2011, u jħeġġeġ lill-Awtorità tipprovdi lill-awtorità tal-kwittanza bir-rapport ta’ segwitu għall-2012 dwar “Il-validazzjoni tas-sistemi kontabilistiċi” konformi mal-kriterji speċifikati mill-Kummissjoni (DĠ Baġit);

         Implimentazzjoni tal-baġit

                  18.

                  Jistabbilixxi mill-kontijiet annwali li l-Awtorità rreġistrat proporzjon ta’ implimentazzjoni tal-baġit ta’ 75,7 % għall-impenji u ta’ 62,5 % għall-pagamenti fl-aħħar tal-2011;

                  19.

                  Jirrikonoxxi mill-kontijiet annwali (8) li EUR 1 901 218,61 tal-impenji ġew trasferiti mill-2011 għall-2012, li minnhom madwar EUR 250 000 jistgħu jeħtieġu li jiġu diżimpenjati aktar tard;

                  20.

                  Jinnota li r-rata ta’ eżekuzzjoni tal-impenji għat-Titolu I (“Nefqa għall-Persunal”) kienet 84,95 % u 82,46 % għat-Titolu II (“Nefqa amministrattiva”); jinnota li l-2011 kienet sena tranżitorja mill-KRET għal awtorità Ewropea u sena ta’ tħejjija għal proċeduri u talbiet ġodda; jistieden lill-Awtorità tinforma lill-awtorità tal-kwittanza dwar l-azzjonijiet li ħadet biex ittejjeb il-proporzjonijiet, peress li l-proporzjon baxx ta’ eżekuzzjoni jindika diffikultajiet fl-ippjanar u l-implimentazzjoni tal-baġit;

                  21.

                  Jieħu nota li l-Awtorità tinsab fil-perjodu ta’ tkabbir inizjali tagħha; jinnota li l-baġit għas-salarji kien, għalhekk, ogħla milli meħtieġ peress li mhux il-persunal kollu seta’ jiġi reklutat fil-bidu tas-sena; jinnota, barra minn hekk, li ammont iċken ta’ persunal milli oriġinarjament ibbaġitjat kellu effett korrispondenti fuq l-implimentazzjoni tat-Titolu II;

                  22.

                  Jirrikonoxxi li t-trasferimenti kollha tal-baġit saru fi ħdan l-istess titolu, minbarra trasferiment nett ta’ EUR 250 000 li ġie trasferit mit-Titolu I għat-Titolu II biex jgħin ikopri l-ispejjeż tar-rinnovazzjoni tal-bini l-ġdid;

                  23.

                  Jieħu nota mill-kontijiet annwali tal-proporzjon baxx ħafna tal-implimentazzjoni tal-impenji ta’ 46,92 % għat-Titolu III (“Nefqa operazzjonali”); jinnota li madwar EUR 1 000 000 ta’ impenji għat-Titolu III ġew trasferiti biex ikopru proġetti tat-teknoloġija tal-informatika (IT) li kienu parti mill-programm ta’ ħidma 2011 iżda minħabba dewmien fil-proċess leġiżlattiv, id-dati oriġinali biex jinbdew dawn il-proġetti ġew posposti; jistieden lill-Awtorità tinforma lill-awtorità tal-kwittanza dwar l-azzjonijiet li ħadet biex ittejjeb dan il-proporzjon, peress li l-proporzjon baxx ta’ eżekuzzjoni jindika diffikultajiet fl-ippjanar u l-implimentazzjoni tal-baġit;

                  24.

                  Jinnota li l-impenji li fihom kien diffiċli li wieħed jikkalkula n-nefqa kienu relatati ma’ taxxi dovuti lill-awtoritajiet Franċiżi, miżati tal-aġenti tal-ivvjaġġjar u taħriġ għas-superviżuri li ma ngħatax direttament mill-Awtorità;

                  25.

                  Jirrikonoxxi li l-Awtorità kkunsidrat biss it-tendenza fin-nefqa għall-2011 u l-fatt li l-baġit 2012 sarlu profil mill-ġdid u li fir-rigward tal-baġit 2013, kemm għat-Titolu I kif ukoll għat-Titolu II, l-Awtorità kkunsidrat il-fatt li matul perjodu ta’ tkabbir, mhux il-postijiet tax-xogħol vakanti kollha fl-organigramma se jimtlew fil-bidu tas-sena;

                  26.

                  Jinnota li skont l-Awtorità, minħabba diffikultajiet tekniċi u l-implimentazzjoni tard tal-ABAC, l-impenji tal-baġit korrispondenti ġew irreġistrati biss fil-kontijiet tard fl-2011;

                  27.

                  Jinnota li l-Qorti tal-Awdituri identifikat għadd ta’ każijiet, b’valur totali ta’ EUR 207 442, fejn approprjazzjonijiet ta’ pagament li ġew trasferiti għall-2012 ma kinux jikkorrispondu għal impenji legali li saru; jistieden lill-Awtorità tinforma lill-awtorità tal-kwittanza dwar l-azzjonijiet li ttieħdu biex tevalwa dan in-nuqqas, peress li dawn ir-riporti kienu irregolari u għandhom jiġu kkanċellati;

                  28.

                  Jirrikonoxxi li l-ġestjoni tal-Awtorità ta’ assi fissi ttejbet; jinnota, barra minn hekk, li safejn għandhom x’jaqsmu l-assi intanġibbli, l-Awtorità implimentat skedi għall-persunal intern li qiegħed jaħdem fuq proġetti tal-IT mill-1 ta’ Jannar 2012 u li hija fil-proċess li ttejjeb il-proċeduri rilevanti;

         Sistemi ta’ kontroll

                  29.

                  Jirrikonoxxi li l-istandards ta’ kontroll intern tal-Awtorità ġew adottati fl-2012 u li, fl-2012 ukoll, inħatar Koordinatur ta’ Kontroll Intern;

                  30.

                  Jilqa’ d-Deċiżjoni tal-Bord Maniġerjali, adottata fil-11 ta’ Jannar 2011, dwar it-termini u l-kundizzjonijiet għall-investigazzjonijiet interni fir-rigward tal-prevenzjoni ta’ frodi, korruzzjoni u attività illegali oħra ta’ detriment għall-interessi tal-Unjoni; jenfasizza li din id-Deċiżjoni ssegwi mill-qrib it-test tad-deċiżjoni mudell annessa mal-Ftehim Interistituzzjonali tal-25 ta’ Mejju 1999, u tirrappreżenta l-adeżjoni tal-Awtorità għal dak il-ftehim;

                  31.

                  Jirrikonoxxi li l-maġġoranza tar-regoli ta’ implimentazzjoni tal-Awtorità għar-Regolament tal-Persunal ġew adottati, imma xi wħud minnhom għad iridu jiġu kkonfermati jew finalizzati;

                  32.

                  Jieħu nota tas-sitwazzjoni attwali, li hija identika għat-tliet ASE kollha:

                              —

                              14-il regola ta’ implimentazzjoni ġew adottati fl-2011,

                              —

                              ħames regoli ta’ implimentazzjoni ġew adottati fl-2012,

                              —

                              seba’ regoli ta’ implimentazzjoni qegħdin fil-proċess li jiġu approvati mill-kulleġġ tal-Kummissjoni jew id-DĠ HR;

                              —

                              erba’ regoli ta’ implimentazzjoni li finalment irrikjedew li t-tliet ASE jirrevedu r-regoli abbażi ta’ mudelli ġodda f’konformità mar-Regolament tal-Persunal il-ġdid għadhom ma ġewx approvati mill-Kummissjoni;

         Proċeduri ta’ reklutaġġ

                  33.

                  Jieħu nota li l-Awtorità ġabet il-proċeduri ta’ reklutaġġ tagħha konformi mar-rakkomandazzjonijiet tal-Qorti tal-Awdituri; jistieden lill-Awtorità tinforma lill-awtorità tal-kwittanza dwar l-azzjonijiet ulterjuri li ħadet biex ittejjeb il-proċeduri ta’ reklutaġġ; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk iħeġġeġ lill-Kummissjoni tippermetti ċertu livell ta’ semplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  34.

                  Jinnota mill-kontijiet annwali (9) li s-sena 2011 kienet sena kruċjali għall-Awtorità biex twaqqaf u testendi t-tim tar-riżorsi umani sabiex jinstab persunal adegwat għall-funzjonijiet u l-kompiti ġodda tagħha; jinnota li fil-31 ta’ Diċembru 2012, il-persunal tal-Awtorità kien rappreżentat minn 50 aġent temporanju, tliet membri tal-persunal impjegati taħt kuntratti Franċiżi li ġew trasferiti mill-organizzazzjoni preċedenti, ħames aġenti kuntrattwali, żewġ esperti nazzjonali ssekondati u żewġ apprendisti;

                  35.

                  Jirreferi, fir-rigward tal-kummenti l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (10) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 157.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 331, 15.12.2010, p. 84.

         (5)  ĠU L 357, 31.12.2002, p. 72.

         (6)  ĠU L 331, 15.12.2010, p. 12, Artikolu 62(1).

         (7)  Kontijiet annwali 2011, p. 27.

         (8)  Kontijiet annwali 2011, p. 42.

         (9)  Kontijiet annwali 2011, p. 46.

         (10)  Testi adottati, P7_TA(2013)0134 (Ara paġna 374 ta’ dan il-Ġurnal Uffiċjali).


title: 2011/600/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Eurojust għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Eurojust għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/215

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Eurojust għas-sena finanzjarja 2009
   (2011/600/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Eurojust għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Eurojust għas-sena finanzjarja 2009, flimkien mat-tweġibiet tal-Eurojust (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill 2002/187/ĠAI tat-28 ta’ Frar 2002 li tistabbilixxi l-Eurojust bil-għan li tiġi msaħħa l-ġlieda kontra l-kriminalità serja (3), u b’mod partikulari l-Artikolu 36 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0133/2011),

               1.

               Jagħti l-kwittanza lid-Direttur Amministrattiv tal-Eurojust għall-implimentazzjoni tal-baġit tal-Eurojust finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur Amministrattiv tal-Eurojust, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 144.

      (2)  ĠU L 248, 16.9.2002, p. 1.

      (3)  ĠU L 63, 6.3.2002, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Eurojust għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Eurojust għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Eurojust għas-sena finanzjarja 2009, flimkien mat-tweġibiet tal-Eurojust (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra d-Deċiżjoni tal-Kunsill 2002/187/ĠAI tat-28 ta’ Frar 2002 li tistabbilixxi Eurojust bil-għan li tiġi msaħħa l-ġlieda kontra l-kriminalità serja (3), u b’mod partikulari l-Artikolu 36 tagħha,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0133/2011),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li l-operazzjonijiet li jaqgħu taħthom huma legali u regolari,

                  B.

                  billi fit-5 ta’ Mejju 2010, il-Parlament ta l-kwittanza lid-Direttur Amministrattiv tal-Eurojust rigward l-implimentazzjoni tal-baġit tal-Aġenzija għas-sena finanzjarja 2008 (5), u billi, fir-riżoluzzjoni tiegħu flimkien mad-deċiżjoni ta’ kwittanza, inter alia:

                              —

                              jilqa’ l-konklużjoni tal-24 ta’ Settembru 2008 tal-Ftehim Prattiku dwar l-arranġamenti ta’ kooperazzjoni bejn l-Aġenzija u l-OLAF;

                              —

                              jinnota li l-Qorti tal-Awdituri sabet li fl-2008 l-Aġenzija kienet għadha bil-problemi fir-rigward tat-trasferiment tal-approprjazzjonijiet, anki jekk l-ammont kien inqas minn tas-sena ta’ qabel (13 % tal-approprjazzjonijiet tal-baġit finali, minflok 25 % tal-approprjazzjonijiet trasferiti fl-2007),

                              —

                              jiddispjaċih li l-Qorti tal-Awdituri sabet defiċjenzi fil-proċeduri tal-akkwist, bħal fit-tliet snin ta’ qabel,

                  C.

                  billi l-baġit tal-Aġenzija għall-2009 kien ta’ EUR 26 400 000 fl-2009, li huwa 6,4 % aktar mis-sena finanzjarja 2008,

         Prestazzjoni

                  1.

                  Jilqa l-inizjattiva tal-Aġenzija biex tinkludi Indikaturi ta’ Prestazzjoni Ewlenin fil-pjani tal-unità tal-2010; jistieden, madankollu, lill-Aġenzija tinforma lill-awtorità tal-kwittanza dwar dawn l-indikaturi ewlenin u r-rabtiet tagħhom mal-objettivi, l-baġit u l-programm ta’ ħidma tal-Aġenzija; iqis, fil-fatt, li l-fatt li l-indikaturi jintrabtu mal-objettivi, mal-baġit u mal-programm ta’ ħidma tal-Aġenzija se jagħmilha possibbli għall-partijiet ikkonċernati li jevalwaw aħjar ir-rendiment tal-Aġenzija;

                  2.

                  Jilqa’ l-inizjattiva tal-Awtorità li ppreżentat, f’tabella mehmuża mar-rapport tal-Qorti tal-Awdituri tal-2009, tqabbil ċar tal-operazzjonijiet li twettqu matul l-2009 u l-2008 bil-għan li l-awtorità ta’ kwittanza tkun tista’ tevalwa l-prestazzjoni tal-Awtorità b’mod aktar effettiv minn sena għall-oħra;

         Trasferiment ta’ approprjazzjonijiet għas-sena ta’ wara

                  3.

                  Josserva b’sodisfazzjon li l-Qorti tal-Awdituri m’hix toħroġ rimarki dwar il-livell tat-trasferimenti ‘l quddiem u tal-kanċellazzjonijiet tal-approprjazzjonijiet għall-2009;

                  4.

                  Jinnota li l-kwittanza għall-implimentazzjoni tal-baġit għall-Aġenzija għandha tiġi bbażata aktar fuq il-prestazzjoni tagħha matul is-sena;

                  5.

                  Jistieden lill-Aġenzija biex tinforma lill-awtorità tal-kwittanza bil-passi meħuda biex tevita li tittrasferixxi l-approprjazzjonijiet, peress li dawn it-trasferimenti ’l quddiem ta’ approprjazzjonijiet kienu kwistjoni kostanti matul il-proċeduri preċedenti ta’ kwittanza;

         Titjib fil-proċeduri ta’ akkwist

                  6.

                  Jifraħ lill-Aġenzija għall-istabbiliment ta’ miżuri li jistmaw il-valur fis-suq ta’ prodotti/servizzi rilevanti qabel ma tibda proċedura ta’ akkwist; iqis din l-inizjattiva bħala prattika importanti li għandha tiġi segwita minn aġenziji oħra; jilqa’, barra minn dan, il-pjan ta’ akkwist annwali tal-Eurojust għall-2009 li għen ħafna lill-unitajiet tal-aġenzija u s-servizzi fil-ġestjoni tal-offerti tagħhom; jikkunsidra li dawn l-inizjattivi jtejjbu l-gwida u l-kontroll tal-uffiċjali li jawtorizzaw;

         Ir-riżorsi umani

                  7.

                  Jesprimi tħassib dwar il-fatt li l-Qorti tal-Awdituri reġgħet innotat nuqqasijiet fl-ippjanar u fl-implimentazzjoni tal-proċeduri ta’ reklutaġġ; jinnota, b’mod partikolari, li r-rata ta’ postijiet vakanti (24 %) għadha għolja wisq, għalkemm inqas sinifikanti milli kienet fl-2007 (33 %); jistieden, konsegwentement, lill-Aġenzija biex tistabbilixxi pjan ta’ azzjoni komprensiv għar-reklutaġġ biex tnaqqas b’mod sinifikanti r-rata ta’ pożizzjonijiet vakanti u tinforma lill-awtorità tal-kwittanza dwar dan; jilqa’, madankollu, l-intenzjoni tal-Aġenzija li tnaqqas ir-rata ta’ pożizzjonijiet vakanti għal inqas minn 8 % sal-aħħar tal-2011;

                  8.

                  Jifraħ dwar il-fatt li fl-2009 l-Aġenzija rnexxilha tnaqqas in-numru ta’ persunal temporanju “li jaġixxi bħala membri tal-persunal” minn 31 għal 10 sal-aħħar ta’ dik is-sena; jistieden, madankollu, lill-Aġenzija biex tkompli tnaqqas dan in-numru kif rakkomandat mis-Servizz tal-Awditjar Intern;

                  9.

                  Jirrikonoxxi li l-Aġenzija nediet il-proċedura l-ġdida tagħha ta’ reklutaġġ fl-2009 li ddisponiet li membri tal-bord ta’ selezzjoni għandhom jistiednu għat-testijiet orali lil dawk l-applikanti biss li jġibu minimu ta’ 75 % fl-evalwazzjoni preliminari u għandhom ipoġġu fil-listi ta’ riżerva lil dawk il-kandidati biss li jġibu minimu ta’ 75 % fl-evalwazzjoni tat-testijiet orali u fit-testijiet bil-miktub;

                  10.

                  Jesprimi tħassib li l-Qorti tal-Awdituri rraportat li tliet pożizzjonijiet minn sitta fil-ġestjoni intermedja (Kapijiet ta’ Unità) fl-Aġenzija ttieħdu minn membri “aġenti” tal-persunal fuq bażi temporanja; jissottolinja li din is-sitwazzjoni tindika diffikultajiet biex jiġi attirat u jinżamm il-persunal korrett; jilqa’, madankollu, il-pjan tal-Aġenzija li tadotta deċiżjoni li se tiddisponi li l-evalwazzjoni finali tal-applikanti se tkun ibbażata fuq il-kumbinazzjoni tal-grad mogħti fil-mument tat-tlestija tal-formola ta’ applikazzjoni u r-riżultat tat-testijiet orali u tat-testijiet bil-miktub; iqis li dan l-approċċ huwa titjib tal-proċeduri ta’ selezzjoni tal-Aġenzija peress li jqis il-merti ta’ kull kandidat b’mod effettiv;

         Verifika interna

                  11.

                  Jirrikonoxxi li minn 26 rakkomandazzjoni mogħtija mis-Servizz tal-Awditjar Intern fil-31 ta’ Diċembru 2008, 4 biss ġew riżolti (li tnejn minnhom kienu kkunsidrati bħala “kritiċi”); jinnota, barra minn hekk, li s-Servizz tal-Awditjar Intern ħareġ rakkomandazzjoni addizzjonali f’Diċembru 2009 u li 15 mit-23 rakkomandazzjoni li fadal għandhom skadenza għall-implimentazzjoni ta’ iktar minn 12-il xahar; jistieden, għalhekk, lill-Aġenzija biex tinforma lill-awtorità tal-kwittanza bir-raġunijiet għal dan id-dewmien u biex tieħu azzjoni immedjata biex ittejjeb il-proċedura ta’ reklutaġġ, tnaqqas in-numru ta’ staff intermedjarju, tirristruttura l-Unità għar-Riżorsi Umani, tiżviluppa pjan ta’ ġestjoni tar-riżorsi umani, issaħħaħ il-monitoraġġ tal-attivitajiet tar-riżorsi umani u tirrevedi l-kontenut tar-reġistru ta’ eċċezzjonijiet;

                  12.

                  Jilqa’ l-inizjattiva tal-Aġenzija li tipprovdi lill-awtorità tal-kwittanza ir-Rapport Annwali dwar il-Verifika Interna tas-Servizz tal-Awditjar Intern fir-rigward tal-Aġenzija; iqis li dan huwa sinjal ta’ trasparenza u prattika tajba li għandu jiġi segwit mill-aġenziji l-oħra kollha rilevanti;

                  13.

                  Jirreferi, fir-rigward tal-kummenti l-oħra li jakkumpanjaw id-Deċiżjoni dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 144.

         (2)  ĠU L 248, 16.9.2002, p. 1.

         (3)  ĠU L 63, 6.3.2002, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 202.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).